
	Comisia pentru buget, finanţe şi bănci
	
	Bucureşti,      17.03.2006     
Nr. 22/78


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea alin. (4) al art. 67 din Ordonanţa de urgenţă a Guvernului nr. 45/2003 privind finanţele publice locale, cu care comisia noastră a fost sesizată în fond cu adresa Biroului Permanent nr.  Pl-x 90 din 22 februarie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea alin. (4) 
al art. 67 din Ordonanţa de urgenţă a Guvernului nr. 45/2003
privind finanţele publice locale 
Cu adresa nr. Pl-x 90 din 22 februarie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă  pentru modificarea alin. (4) al art. 67 din Ordonanţa de urgenţă a Guvernului nr. 45/2003 privind finanţele publice locale.

La întocmirea raportului s-au avut în vedere avizul Consiliului Legislativ, avizul Comisiei pentru administraţie publică, amenajarea teritoriului şi echilibru ecologic, avizul Comisiei pentru muncă şi protecţie socială precum şi punctul de vedere al Guvernului.
Prezenta propunere legislativă are ca obiect de reglementare modificarea alin. (4) al art. 67 din Ordonanţa de urgenţă a Guvernului nr. 45/2003 privind finanţele publice locale, în sensul în care veniturile rezultate din activităţi finanţate integral din venituri proprii să fie preluate la bugetul local competent. Această modificare ar veni în sprijinul sporirii eficienţei utilizării fondurilor publice constituite la nivel local, permiţând autorităţilor să-şi îndeplinească menirea de soluţionare a problemelor comunităţilor.
Dar, potrivit prevederilor alin. (4) al art. 67 din Ordonanţa de urgenţă a Guvernului nr. 45/2003, cu modificările şi completările ulterioare, „excedentele rezultate din execuţia bugetelor de venituri şi cheltuieli ale activităţilor finanţate integral din venituri proprii se reportează în anul următor cu aceeaşi destinaţie sau se preiau ca venit la bugetul local, potrivit hotărârii consiliului local, judeţean şi Consiliului General al Municipiului Bucureşti, după caz”.
Astfel, prezenta propunere legislativă ar elimina reglementarea privind reportarea excedentelor unor bugete ale activităţilor finanţate integral din venituri proprii constatate la finele exerciţiului financiar (31 decembrie) şi, ca urmare, acestea nu vor putea fi luate în calcul pentru noul exerciţiu financiar conducând în acest fel la disfuncţionalităţi al activităţilor respective în perioada următoare.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu o abţinere şi un vot împotrivă.
Proiectul de Lege a fost adoptat de Senat în şedinţa din data de 15 februarie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea alin. (4) al art. 67 din Ordonanţa de urgenţă a Guvernului nr. 45/2003 privind finanţele publice locale, în şedinţa din data de 14.03.2006, comisia propune respingerea prezentei propuneri legislative.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Consilier parlamentar:
            Bărdiţă Mariana

